Catatan: Sabtu sore, dalam suasana Hari Raya Haji 1436/26 September 2015, saya mengunjungi rumah keturunan Tgk Di Cucum di Gampong Cucum, Aceh Besar – terletak antara Keude Tungkop dan Keude/Peukan Lam Ateuk. Sempena hari berkah itu, saya muat ulang cuplikan Tambeh Tgk Di Cucum yang pernah saya posting pada Ultah Blog Tambeh ke 6 (Ayo, menuliskan Aceh di internet vi). Semoga bermanfaat!.
Bale Tambeh, 13 Zulhijjah 1436 H/13 Haji 1436/27 September 2015 M, jam 08.29 wib, T.A. Sakti.
Berikut cuplikan nazam Syekh Abdus Samad alias Tgk di Cucum mengenai Zikirullah, selamat membaca!:
.
Teungku Di Cucum I
Lailahaillallah, kalimah thaiyibah jeuet keu payong
Neu peulara bandum kamoe, meunan jinoe neubri untong
Lailahillallah, kalimah thaiyibah kuta nyang raya
Soe nyang tem duek lam kuta nyan, seulamat iman hate lam dada
Peubuet suroh peujeuoh teugah, hamba Allah nyang sijahtra
Nyoe nyang laen lon amanat, beuta ingat E aneuknda
Pat-pat na meugah hai puteh lumat, bungong hekeumat peukayan dada
Yoh goh prang Aceh dilee saboh hat, bungong hekeumat meugah muliya
Aceh pih reule ‘ohlheueh kaphe mat, bungong hekeumat leunyap pat nyang na
Le syahid Teungku neuwoe bak rahmat, bungong hekeumat bak gobnyan punca
Sangkira Teungku neubri seulamat, bungong hekeumat rata rinyeun na
Soe teumeung sunteng bungong hekeumat, geuliyueng mangat deungo nyang beuna
Soe teumeung sunteng bungong hekeumat, hate jih thaat barangjan masa
Soe teumeung sunteng bungong hekeumat, nyawong jih mangat watee keuluwa
Soe teumeung sunteng bungong hekeumat, teupuka kasyaf leumah peue nyang na
Beudoh jak mita bungong hekeumat, supaya mangat hate lam dada
Nyang le bungong nyan dinanggroe luwah, Makkah Madinah sinan phon mula
Dinanggroe Irak ngon nannggroe Kufah, rame sileupah keubon peunula
Meunurot dali neubrile Allah, keubon nyang luwah ‘oh akhe masa
Maken that akhe maken meutamah, keubon nyan teuhah rata teumpat na
Lam nanggroe tanyoe hanale leumah, lawet ka leupah Teungku neugisa
Teutapi dudoe leubeh lom luwah, deungon afuwah Syiyah Kuala
Kana soe puwoe dinanggroe Makkah, bungong peuet ulah hudep peunula
Bijeh meutabu neubrile Allah, neujok ‘inayah keu ureueng puga
Qudrat Iradat kuasa Allah, soe-soe meutuwah jiteumei mita
Ji teumei pangkee bungong lhee ulah, soe nyang na teuhah hate lam dada
Bungong lapan on mantong that mudah, bungong peuet ulah tapreh-preh teuga
Bungong lapan on meususon ulah, harah dua blaih aleh lam lam ha
Bungong kalimah ulah teudong-dong, takalon mantong meuteumeung pahla
Ulah bungong nyan nacit nyang meurok, takalon beutok jeuet peungeuh dada
Bungong bak ulah leumah lapan on, tan meu-ek meutron beurangjan masa
Soe teumeung sunteng bungong tojoh on, Tuhan peuampon sigala dausa
Soe teumeung sunteng bungong tojoh on, langet meususon pinto geubuka
Soe teumeung sunteng bungong tojoh on, roh jih lam ayon watee ‘oh geuba
Soe teumeung sunteng bungong tojoh on. Jiduek yub payong Blang Padang Masya
Lailahaillah, beumeutuwah aneuk hamba
Beujitem seubut Kalimah Lailahaillallah. Bungong nyan sah keuyum Syuruga
Bareh lapan nyankeuh bungong, pham beukeunong cut ngon raya
Bareh lapan geukheun bungong, gunci ngon tamong pinto Syuruga
Watee takheun deungon lidah, Lailahaillallah bak jipoh ha
Bareh lapan tinggai tujoh, sabab karoh ka jipoh ha
Nyankeuh lon kheun bungong tujoh on, bek meuron karon watee tabaca
Lailahaillallah, pasoe lam babah kalimah zike
Bungong lapan on mantong na mudah, bungong peuet ulah nyang that meuseuke
Bungong lapan on Thariqat Hadad, baca beule that tiep watee sabe
Lailahaillallah, Kalimah Thaiyibah kuta nyang tinggi
Soe le baca Kalimah Thaiyibah, urat darah ji meunari
Hate didalam seunang ka teuhah, ingat keu Allah Nyang Maha Suci
Teungku Di Cucum II
Lailahaillallah, Kalimah Thaiyibah kuta nyang tinggi
Bungong lapan on kalheueh lon peugah, bungong peuet ulah deungo lon kheunkri
Wahe aneuk nyang na tuwah, tadeungo gah pat-pat teurjali
Pat-pat nyang na teuma meugah, Zikerullah lateh rohani
Ngon nyan teubuka ‘ileumei nyang luwah, Kalimah Allah seubut ngon hate
Beureuseh hate neubrile Allah, raseuki mudah karonya Rabbi
Raseuki haleue Tuhan neulimpah, meunan geupeugah didalam rawi
Watee ta’amai deungon ikheulah, lakee bak Allah taubat beugeubri
Talakee ampon pat-pat nyang salah, nyawong bak leupah dalam Jannati
Tadeungo jinoe ulon meupeugah, supaya mudah jeuet tatukri
Bukon sayang Miruek Pango, sinan jinoe na teumpat Kaluet
Watee akhe teuma dudoe, tanle sidroe nyang jak khaluet
Tanle Teungku soe peurunoe, taek keudroe teumpat kaluet
Suloek kaluet jak lateh droe, jak peugleh droe bandum sifeuet
Jak boih dausa darah asoe, jak meutoe ngon Tuhan makbud
Hate pigleh nibak kuto, ka baro toe ngon Tuhan makbud
Duek lam kaluet malam ngon uroe, hate peulaloe ngon Ya Makbud
Baca Tahle malam uroe, bak duek sidroe nyan tapubuet
Suloek kaloet sithon lhee go, lam watee droe nyan geupubuet
Syakban Ramadhan nyang phon sigo, teuma dudoe lam Haji peubuet
Buleuen Molod nyang keulhee go, jumeulah uroe tujohploh ka
Dalam tiep thon watee lhee go, geupeusaho lheuh nyan teuma
Meungna umu neubrile Po, nam thon jinoe payah keureuja
Suloek kaluet meunan bagoe, baro sampoe ‘oh meunan na
‘Ohka cukop sithon nam uroe, ‘oh meusaho uroe jina
Duek lam kaluet malam uroe, na dum bagoe zike taba
Zike qalbi ngon lathaif, trooh bak nafi isbad nama
Troh bak ‘ukuf muraqabah, bandum sudah tammat teuma
Trok bak tahle nyang manyang that, ‘ohnan meuhat suloek geuba
Bukonle dhiet panyot kande, that meuseuke ‘oh tamita
Duek lam kaluet zike sabe, seubut zike peue nyang kana
Peue nyang geuyue uleh guree, meunan teuntee takeureuja
Lailahaillallah, ngon lidah tabaca sabe
Tan laen Po nyang lon seumah, malengkan Allah Rabbol Kade
Duek lam kaluet hate dahsyah, Allah Allah seubut di hate
‘Ohka tamat bandum sudah, Allah Allah nyan zike se
‘Ohlheueh suloek deungon kaluet, ‘ileumei peubuet dumka geubri
‘Ileumei bandum ka habeh jeuet, adab peubuet dumka meukri
Guree kalon bandum sifeuet, soe nyang kajeuet ijazah neubri
Neujok ijazah ban laku jeuet, deueh bak sifeuet neukalon kri
Rame ngon le khalifah jeuet, nyang kalheueh beuet ijazah neubri
Nyang meuseuke jareueng na jeuet, keu mursyid nyang that tinggi
Lam siribee hana meupeuet, mursyid nyang jeuet ijazah neubri
Jok ijazah sigala buet, keu mursyid nyang that tinggi
Guree kalon bandum sifeuet, narit ngon buet dum geutukri
Pajoh ranub jih bak mirah, tacok seupah sumbo puree
Mursyid kajeuet ngon khalifah, geu ijazah uleh guree
Dum ileumei ubit luwah, jok naseukhah uleh guree
Bukonle dhiet tanoh Makkah, sinan payah hudep kayee
Nyangka mursyid geubri ijazah, bungong peuet ulah sikarang lhee
Zike hate Allah Allah, nyang lon peugah bungong karang lhee
Zike qalbi nama jih sah, Allah Allah bareh jih lhee
Sinan hai Nyak ulon peugah, supaya mudah tacok teurajee
Jak bak Teungku cok ijazah, Zikerullah nyang bareh lhee
Bukonle dhiet tanoh Makkah, Blang ‘Arafah teumpat dum Haji
Bungong jih lhee Kalimah Allah, salasilah diphon bak Nabi
Jebra-i peutron lam guha Hirak, masa neujak kaluet Nabi
Jebra-i cok nibak Tuhan, peutroh yohnyan jok keu Nabi
Nabi sambot bak watee nyan, meuhadapan ngon Jebra-i
Keu sahbat peuet Nabi pulang, hingga luwah bak dum sufi
Ngon sahabat meusilsilah, meu ijazah hate keu hate
Mula diphon meusalasilah, ‘an sudah kiyamat bumi
Bukonle dhiet K’akbatullah, jak dum tawaf ureueng Haji
Bukonle dhiet dum silsilah, naseukhah bandum ka meukri
Bukonle dhiet K’akbatullah, hamba Allah nyan qiblati
Bahauddin Naksyabandiyah, nyang peuluwah zike qalbi
Bukonle dhiet tanoh Makkah, asaliyah lahe Nabi
Bukonle dhiet zikerullah, nyang peugleh hate nyang keuji
Geuboeh nama Zike Isem Zat, Thariqat Naqsya Bandi
Nyangkeuh Imum lam Thariqat, Bahuddin meuhat nama geurasi
Saboh pinto tamong taubat, ngon nyan meuhat bagah asi
Dausa zina dausa liwat, ‘oh jitaubat bandum meukri
Dausa baten nyang teusom that, rotnan meuhat bagah suci
Jantong leumoh jih gusuen that, bagah puleh Tuhan neubri
‘Ohka keunong hate meucap, ‘oh keunong lhat nama Ilahy
Tuboeh la’eh teuga meuhat, asoe urat dum beureuhi
Seumayang tinggai hate batat, tan teuingat suroh Rabbi
Tan ji teupeue uroe Jumeu’at, meungnyo kathat hate meulhi
‘Ohka keunong hate meucap, buet Syari’at baro meukri
Baroka mangat peubuet ‘Ibadat, hate ka teupat hana meugawi(o)
Seumbahyang limong bandum ka meukrat, puwasa meuhat bandum ka meukri
Ureueng nyang maksiet cit rotnoe taubat, laen tan sapat jalan teupuka
Meugoh gleh hate han ek takarat, adak gob pakat han ek tahila
Dum ek gob maba jipadan taubat, hate beungeh that keu ureueng maba
Meu’oh jitamong jitem jak taubat, hanpeuele pakat bandum teurasa
Ureueng nyang maksiet deungon nyang ‘awam, wajeb hai rakan taubat ngon sigra
Wajeb tatamong tatueng Thariqat, sunat cit meuhat bak takeureuja
Ureueng nyang ‘awam tapadan meuhat, tangieng nyang batat seumbahyang hana
Jih nyan tamaba peulop bak taubat, supaya meupat dijih rahsiya
Rahsiya tuboeh baro jitupat, bandum na hijab habeh teupuka
Baro ka jithee laloe raya that, baro ji tupat hate lam dada
Ureueng nyang lazem kayem ‘Ibadat, hanpeue tapakat keunan tamaba
Geuturi keudroe jalan nyang teupat, bandum na hijab hate lam dada
Ileumei Tasawuf ngon peugleh hasad, maksiet siploh boh teusuet uluwa
Taek ugle takoh keu tungkat, pileh meuhat kayee ‘Ali
Lethat kasiet ngon hekeumat, kayee tungkat Saidina ‘Ali
Zike hate nyan Isem Zat, geukheun Thariqat Naqsya Bandi
Dum biek raya dausa lethat, bagah teupat Tuhan neubri
Akai nyang brok gadoh meuhat, deungon bereukat Naqsya Bandi
Nyankeuh aneuk kalon peugah, asailiyah phon teurjadi
Paneuk haba ulon peugah, silsilah meuribee ahli
Pat-pat lehna teuma meugah, ‘oh leupah kamoe peureugi
Tinggai gata ubit leupah, nyan silsilah tatupeue dali
ind_Latn sun_Latn ind_Latn unk ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bjn_Latn ace_Latn ace_Latn ace_Latn ace_Latn ace_Latn ace_Latn kin_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn